Document ID: 32005D0216

ΑΠÓΦΑΣΗ ΤΗΣ ΕΠΙΤΡΟΠΉΣ
της 9ης Μαρτίου 2005
για την τροποποίηση της απόφασης 2003/828/ΕΚ όσον αφορά τις εξαιρέσεις από την απαγόρευση εξόδου για εσωτερικές μετακινήσεις ζώων
[κοινοποιηθείσα υπό τον αριθμό Ε(2005) 544]
(Κείμενο που παρουσιάζει ενδιαφέρον για τον ΕΟΧ)
(2005/216/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ) και το άρθρο 12,
Εκτιμώντας τα ακόλουθα:
(1)
Η απόφαση 2003/828/ΕΚ της Επιτροπής, της 25ης Νοεμβρίου 2003, για τις ζώνες προστασίας και εποπτείας σε σχέση με τον καταρροϊκό πυρετό του προβάτου (2) εκδόθηκε με βάση την επικρατούσα κατάσταση στις περιοχές της Κοινότητας στις οποίες υπάρχουν εστίες αυτής της ασθένειας. Η εν λόγω απόφαση οριοθετεί τις ζώνες προστασίας και εποπτείας («οι απαγορευμένες ζώνες») οι οποίες αντιστοιχούν σε ειδικές επιδημιολογικές καταστάσεις και ορίζει τους όρους υπό τους οποίους μπορούν να προβλεφθούν εξαιρέσεις από την απαγόρευση εξόδου που προβλέπεται από την οδηγία 2000/75/ΕΚ για ορισμένες μετακινήσεις των ζώων, του σπέρματος, των ωαρίων και των εμβρύων τους από αυτές τις ζώνες και διά μέσου αυτών.
(2)
Οι καιρικές συνθήκες που επικρατούν το χειμώνα σε τμήματα των περιοχών της Κοινότητας όπου υπάρχουν κρούσματα καταρροϊκού πυρετού του προβάτου συνεπάγονται την παύση της δραστηριότητας του φορέα και, κατά συνέπεια, της κυκλοφορίας του ιού του καταρροϊκού πυρετού του προβάτου.
(3)
Επομένως, είναι σκόπιμο να οριστούν κανόνες που θα προβλέπουν εξαιρέσεις από την απαγόρευση εξόδου των ζώων στα σχετικά τμήματα των απαγορευμένων ζωνών σε περιόδους κατά τις οποίες υπάρχει αποδεδειγμένη έλλειψη κυκλοφορίας ιών ή φορέων.
(4)
Όταν, μετά την παύση της δραστηριότητας του φορέα, παρέλθει περίοδος μεγαλύτερη από την περίοδο ορομετατροπής, τα οροαρνητικά ζώα μπορούν να μετακινούνται με αποδεκτό επίπεδο κινδύνου από τις απαγορευμένες ζώνες, επειδή αποκλείεται να είναι προσβεβλημένα ή να προσβληθούν. Τα ζώα που είναι οροθετικά αλλά αρνητικά στον ιολογικό έλεγχο (αρνητικά στον έλεγχο με αλυσιδωτή αντίδραση πολυμεράσης - PCR) μπορούν επίσης να μετακινούνται, επειδή δεν είναι και αποκλείεται να καταστούν ιαιμικά.
(5)
Τα ζώα που γεννήθηκαν μετά την παύση της κυκλοφορίας του φορέα δεν είναι δυνατό να είναι προσβεβλημένα και, κατά συνέπεια, μπορούν να μετακινούνται χωρίς κίνδυνο από την απαγορευμένη ζώνη, αν δεν υπάρχει δραστηριότητα του φορέα.
(6)
Επειδή η ιχνηλασιμότητα των μετακινήσεων αυτών των ζώων πρέπει να υπόκειται σε αυστηρούς ελέγχους, οι εν λόγω μετακινήσεις πρέπει να περιορίζονται σε εσωτερικές μετακινήσεις προς εκμεταλλεύσεις που είναι καταγεγραμμένες από την αρμόδια αρχή της εκμετάλλευσης προορισμού.
(7)
Επιπροσθέτως, οι προαναφερόμενες μετακινήσεις πρέπει να σταματούν με την επανέναρξη της δραστηριότητας του φορέα σε μια ανάλογη, από επιδημιολογική άποψη, περιοχή των εν λόγω απαγορευμένων ζωνών.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 3 της απόφασης 2003/828/ΕΚ τροποποιείται ως εξής:
α)
η παράγραφος 1 αντικαθίσταται από το ακόλουθο κείμενο:
«1. Με την επιφύλαξη της παραγράφου 3α, οι εσωτερικές αποστολές ζώων, σπέρματος, ωαρίων και εμβρύων τους από απαγορευμένη ζώνη, όπως ορίζεται στο παράρτημα Ι, εξαιρούνται από την απαγόρευση εξόδου εάν τα ζώα, το σπέρμα, τα ωάρια και τα έμβρυά τους πληρούν τους όρους που ορίζονται στο παράρτημα ΙΙ ή, στην περίπτωση της Ισπανίας, της Γαλλίας, της Ιταλίας και της Πορτογαλίας, πληρούν τους όρους της παραγράφου 2 ή, στην περίπτωση της Ελλάδας, πληρούν τους όρους της παραγράφου 3.»
β)
μετά την παράγραφο 3 προστίθεται η ακόλουθη παράγραφος 3α:
«3α. Όταν σε μια ανάλογη, από επιδημιολογική άποψη, περιοχή των απαγορευμένων ζωνών που αναφέρονται στο παράρτημα Ι, έχουν παρέλθει περισσότερες από 40 ημέρες από την ημερομηνία παύσης της δραστηριότητας του φορέα, η αρμόδια αρχή μπορεί να χορηγεί εξαιρέσεις από την απαγόρευση εξόδου για τις εσωτερικές αποστολές των ακόλουθων ζώων:
α)
ζώων που προορίζονται για εκμεταλλεύσεις ειδικά καταγεγραμμένες για το σκοπό αυτό από την αρμόδια αρχή της εκμετάλλευσης προορισμού και τα οποία μπορούν να μετακινούνται μόνον από αυτές τις εκμεταλλεύσεις προς τα σφαγεία·
β)
ζώων που είναι αρνητικά σε ορολογικές δοκιμές (ELISA ή AGID) ή θετικά σε ορολογικές δοκιμές αλλά αρνητικά σε ιολογικές δοκιμές (PCR)· ή
γ)
ζώων που γεννήθηκαν μετά την ημερομηνία παύσης της δραστηριότητας του φορέα.
Η αρμόδια αρχή χορηγεί μόνον τις εξαιρέσεις που προβλέπονται στην παρούσα παράγραφο κατά τη διάρκεια της περιόδου παύσης της δραστηριότητας του φορέα.
Όταν, με βάση το πρόγραμμα επιδημιολογικής παρακολούθησης που προβλέπεται από το άρθρο 9 παράγραφος 1 στοιχείο β) της οδηγίας 2000/75/ΕΚ, διαπιστώνεται επανέναρξη της δραστηριότητας του φορέα στην απαγορευμένη ζώνη, η αρμόδια αρχή εξασφαλίζει ότι οι εν λόγω εξαιρέσεις δεν ισχύουν πλέον.»
Άρθρο 2
Η παρούσα απόφαση εφαρμόζεται από τις 19 Μαρτίου 2005.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 9 Μαρτίου 2005.

Labels: 0
3
8
6
15